冬夜讀書甚樂偶作短歌
作者：陸游
朝代：宋

paragraphs: 衰病作書祟，常恨無新功。
兔甌供茗粥，睡思一洗空。
郊居近城闉，漏鼓傳鼕鼕。
緗帙開爛漫，牙籖紛疉重。
朱黄參筆墨，照映燈花紅。
魯壁汲冡秘，天遣慰困窮。
衮衣窺藻火，宗廟聽笙鏞。
端居得至樂，生世豈不逢。
藜羮冷未啜，短褐忘嚴冬。
拜手謝造物，不須黑頭公。